Papersnake/gushiwen huggingface dataset:
和汪端中陪府君游东湖
黄公度（宋代）

汉家虎玺重分铜，銮坡厌直金莲红。
海角疮痍烦大手，循良不愧古人风。
偃蹇霜风铃阁寂，蒙茸春色圜扉空。
为郡风流见前辈，隙日车盖飞城东。
鳌首虚亭未泯灭，骚人古意无终穷。
香风十里菰蒲外，喜气一城尊俎中。
中原景物久荆棘，南渡衣冠随梗蓬。
此地龟文符古识，盛观略与承平同。
腐儒谬忝无双裔，声价远惭吾祖童。
青衫幕府困奔走，赖有新诗为发聋。
摸鱼儿·叹骷髅
王哲（金朝）

叹骷髅、卧斯荒野。伶仃白骨潇洒。不知何处游荡子，难辨女男真假。抛弃也。是前世无修，只放猿儿傻。今生堕下，被风吹雨＊日＊，更遭无绪牧童打。余终待搜问因由，还有悲伤，那得谈话。口衔泥土沙满眼，堪向此中凋谢。长晓夜。算论秋冬年代，春和夏。四时取寡。人家小大早悟，便休夸俏聘风雅。
李梅涧雪夜留饮
张至龙（宋代）

拥炉收案牍，市远隔諠哗。妓唱新填曲，僮分旋碾茶。

花枝承雪重，烛焰受风斜。僦屋为官舍，更深酒更赊。
华山李炼师所居
皮日休（唐代）

麻姑古貌上仙才，谪向莲峰管玉台。瑞气染衣金液启，

香烟映玉紫文开。孤云尽日方离洞，双鹤移时只有苔。

深夜寂寥存想歇，月天时下草堂来。
桃花
向敏中（宋代）

千朵秾芳倚槛斜，一枝枝缀乱云霞。凭君莫厌临风看，占断春光是此花。
次郡太守刘朔斋秋晚谒谢朓亭小饮三首
程炎子（宋代）

鞭摇五马踏沙隄，秋晚除书下紫泥。
藓壁篆碑猿捧砚，松关吟句鹤分题。
裴休故宅今为寺，谢朓闲官昔仕齐。
太守宴归宾客从，数声山鸟日西。
冷翠阁与秋岩同赋
董嗣杲（宋代）

笑携琴册上崑崙，分坐溪头藓石根。
崖树有霜飞老叶，野泉无雨落秋痕。
几番閒借樵人屐，何许追寻隐者门。
多种杏花依此住，要知董奉得仍孙。
戒贪酒
安祯（清代）

终日昏昏惟吃酒，酕醄恶态不知丑。劝君切莫好沉酣，心地清明还益寿。
咏橄榄
王度（宋代）

南海飞骑荐荔枝，谁知橄榄味清奇。只因根托寻常地，无自吹嘘到帝畿。
读鹦鹉赋
郑善夫（明代）

读罢鹦鹉赋，吾怜祢正平。识机宁入网，远害转伤生。

名在心形累，时危鼎俎烹。异时一掬泪，洒向武昌城。
何内翰招宴获闻声伎之盛作三绝句 其二
皇甫汸（明代）

红妆唤出夜留欢，翠袖因沾细雨寒。为谢乔家无恶客，不妨歌舞教人看。
师子林即景 其一
惟则（元代）

鸟啼花笑屋西东，柏子烟青芋火红。人道我居城市里，我疑身在万山中。
观乌鸢山下藤树
释永颐（宋代）

一株老树蔽荒林，下有藤悬巨蟒身。
几度日斜乌鸟散，山昏鬼器断行人。
仁宗皇帝挽歌三首 其二
韩维（宋代）

玉几宵登寝，灵衣昼入宫。追□□□□，□□□儿童。

松柏三川路，旌旗十月风。龙髯攀才得，法泣抱遗弓。
元日立春三绝
秦观（宋代）

摄提东直斗杓寒，骤觉中原气象宽。
天为两宫同号令，不教春岁各开端。
重阳吟五首
方回（元代）

衣冠南渡紫微郎，流落天涯事可伤。
鄙视诗人终不会，乱山深处过重阳。
次韵和吴冲卿秋意四首·后牖有配柳
司马光（宋代）

弱植生川泽，吒根北堂后。
昔时青春姿，扶疏映轩牖。
风霜日消落，憔悴复何有。
蠹穿枯节断，雨渍虚心朽。
幸不夭天年，犹得胜凡柳。
游鄠山诗十二首 游紫阁山
程颢（宋代）

仙掌远相招，萦纡渡石桥。瞑云生涧底，寒雨下山腰。

树色千层乱，天形一罅遥。吏纷难久驻，回首羡渔樵。
吴音曲
宗元鼎（清代）

璧月庭花夜夜重，隋兵已断曲阿冲。丽华膝上能多记，偏忘床前告急封。
送渤海公回吴门
方贞观（清代）

倾盖即成故，因之离恨生。谈空不得力，此别若为情。

渚白烟无际，江流月有声。遥知松偃处，童子下山迎。
吴兴三绝
张文规（唐代）

蘋洲须觉池沼俗，苧布直胜罗纨轻。清风楼下草初出，明月峡中茶始生。

吴兴三绝不可舍，劝子强为吴会行。
法曲（散序·道情）
曹勋（宋代）

飞金走玉常奔驰。日上还西。自古待著长绳系。算尘心、谩劳役堪悲。盘古到此际。桑田变海，海复成陆高低。噫嘻。下土是凡质容仪。寿考能消，几日支持。念一世。真若朝荣暮落难期。幸有志、日传得神仙希夷。希夷。堪为千古人师。
读子游近诗复次前韵二首
方回（元代）

射至于侯又中侯，盍求诸己勿人求。
欲升海底珊瑚树，不藉沙人舴艋舟。
急要瑳磨删俚语，可容藻鉴徇常流。
端能过我论兹事，一听盆缫轧轧抽。
重九日为鲤南死后四十九日赋以志悼四首 其三
曹家达（清代）

七夕诗成少和章，中秋相约暨重阳。于今黄菊西风瘦，赢得灵前泪满觞。
借庵
姜特立（宋代）

天地即吾庐，胡为号借居。
赵州无住着，不作更还渠。
悯旱
王洋（宋代）

天心爱民非不勤，民心有恨天必闻。
为嫌流不入城郭，指撝山泽收浮云。
浮云未肯便承命，往来空中无定性。
平时风伯谗口多，忍看云师自奔横。
愿得天公张纲罗，要令灭迹须严科。
雷公传声泽灵死，呜呼奈尔风伯何。
点绛唇　夏日闺情
沈谦（清代）

小院无人，罗窗玉枕清如水。鬓横钗坠。汗透酥胸腻。

疏雨凄风，翠竹琅玕碎。俄惊起。定晴斜睨。寂寂帘垂地。
腊中会桂堂太守劝客满觞尝日怕渡野塘寒酒罢
郑刚中（宋代）

风穿花坞冷，月挂竹梢明。
浅量三杯酒，狂歌万古情。
使旌浮夜色，归棹有寒声。
倦客无浆蔗，朝酲未肯清。
处州水南庵二首
秦观（宋代）

竹柏萧森溪水南，道人为作小圆庵。
市区收罢鱼豚税，来与弥陀共一龛。
晋江左宗庙歌十一首 其十一 四时祠祀歌
曹毗（魏晋）

肃肃清庙。巍巍圣功。万国来宾。礼仪有容。钟鼓振。金石熙。

宣兆祚。武开基。神斯乐兮。理管弦。有来斯和。说功德。

神斯乐兮。洋洋玄化。润被九壤。民无不悦。道无不往。礼有仪。

乐有式。咏九功。永无极。神斯乐兮。
慈云寺观荷并游惠山纳凉八首 其四
章简（清代）

一棹拿音转水隈，卷帘岚翠泼新醅。自知不满闲鸥笑，特为看山触热来。
春日杂兴 其一
释道潜（宋代）

池南池北日融融，水荇风蒲各占丛。幸有花枝能照眼，可无诗句补春工。
怀昭樵屋并越中诸友
释行海（宋代）

又见春风湖上花，故人南北已无多。
谁能记得同游处，不奈萋萋绿草何。
采桑子·冷香萦遍红桥梦
纳兰性德（清代）

冷香萦遍红桥梦，梦觉城笳。月上桃花，雨歇春寒燕子家。
箜篌别后谁能鼓，肠断天涯。暗损韶华，一缕茶烟透碧纱。
送周正孺知梓州
范祖禹（宋代）

先朝直节贯秋霜，殿壁於今有谏囊。
汲黯犹烦卧居郡，冯唐何事老为郎。
山川壮丽开戎幕，草木荣华过故乡。
青盖从来宜白发，行看高步入明光。
二月雨後有蚊蚋
梅尧臣（宋代）

春夜一二蚊蚋飞，久不见之尚可喜。
而今稍喧来聒人，向後更暖奈尔觜。
秋夜南宫，寄沣上弟及诸生
韦应物（唐代）

暝色起烟阁，沉抱积离忧。况兹风雨夜，萧条梧叶秋。

空宇感凉至，颓颜惊岁周。日夕游阙下，山水忆同游。
侠香亭是要离专诸梁鸿葬处为周公瑕赋
王叔承（明代）

阖闾城头垂白云，周家亭子当斜曛。
后有专诸墓，前有要离坟。
梁鸿客冢落其畔，断碑荒草愁氤氲。
雄心不朽地自烂，侠骨生香天欲焚。
洒酒浇青天，烧纸问白骨。
名呼千年鬼，应声如咄咄。
往事忽在前，怒立头上发。
江风飞剑鱼喷刀，王僚庆忌如吹毛。
谁言南人太孺子，吴门气夺秦关高。
出关先生五噫去，舂米却慕延陵豪。
主人知客亦已晚，死同剑侠埋蓬蒿。
今日亭长生相逢，击鲜置酒非伯通。
当年三子我谁是，著书学剑皆成空。
壁鱼浪蚀五车字，纯钩血死秋芙蓉。
行将变名姓，吴市酣冥冥。
君无擅声价，日写《黄庭经》。
不如铲却退笔冢，酒花春满荼綍青。
君不见尊前侠香吹不了，太玄寂寞成都亭。
至钱君瑞壶天因题云
释绍嵩（宋代）

林下中餐后，登临思渺然。
扪萝循鸟道，着屐到壶天。
要地无闲日，新晴有乱蝉。
主人贪贵达，灯火照青编。
越州道中杂诗十三首 其三
陈渊（宋代）

世儒读论语，未脱小儿气。岂悟无弦琴，中藏千古意。

颜渊默然处，曾子亦心醉。处处傥逢渠，字字皆有味。
归云溪三首
郭印（宋代）

蜀道溪林胜，无如此地先。
两溪光练练，万竹翠涓涓。
世谓齐盘谷，人言过辋川。
吾生聊乐耳，何必问前贤。
张侍御过访不值谢荅
边贡（明代）

有客骑骢马，徘徊恋友生。虚烦过茅屋，实已隔山城。

野僻蓬蒿满，园荒蟋蟀鸣。空村中夕梦，相忆倍含情。
挽少师相国李公 其一
张元干（宋代）

望表公师位，身兼将相权。三朝更出入，一德奉周旋。

盍为苍生起，曾扶大厦颠。何知老宾客，拥彗扫新阡。
献州道中
文天祥（宋代）

三年戎服行，五岭文玉会。
跻攀上崖磴，厉揭涉潇濑。
十步九崎岖，山水何破碎。
坐信纸管仲小，自觉伯夷隘。
乃今来中州，万里如一概。
四望登原隰，桑麻蔚旆旆。
骅骝出清庙，过都真历块。
历历古战场，俯仰生感慨。
吾常涉重湖，东海际南海。
兹游冠平生，天宇更宏大。
心与太虚际，目空九围内。
男儿不出居，妇人坐帷盖。
反身以自观，须弥纳一芥。
以此处死生，超然万形内。
泊茅山阻风雪不得渡
夏正（清代）

暮霭重阴合，孤舟断岸横。平沙吹雁影，寒梦带江声。

雨雪征途事，乡关岁晚情。冒风频贳酒，起舞落冰茎。
夜意
陈襄（宋代）

薰炉香烬蕙烟沈，凛冽寒生翡翠衾。
月国音尘千里绝，仙山楼阁五云深。
离怀暗耿金壶漏，独梦多惊玉女碪。
骑省中郎才调逸，拟将文笔赋秋心。
岁晚楚亭集唐句
黄彦平（宋代）

辇路生春草，云安有杜鹃。
羁棲投老日，邂逅中兴年。
纪凤初年逼，迁莺霁景鲜。
愁宽卑湿地，欣对艳阳天。
过草堂望终南山
梅泽（宋代）

两峰高插碧天寒，虽得春风雪未乾。谢屐自忘登览倦，草堂终日凭栏杆。
又书岩上
王十朋（宋代）

十里湖山翠黛横，两溪寒玉斗琮琤。路从飞鸟上头过，人在白琮高处行。

岩下行田谢康乐，洞中辟谷李先生。凭栏不瞰人间世，转觉此心名利轻。
答王巩（巩将见过，有诗自谓恶客，戏之。）
苏轼（宋代）

汴泗绕吾城，城坚如削铁。
中有李临淮，号令肝胆裂。
古来彭城守，未省怕恶客。
恶客云是谁，祥符相公孙。
是家豪逸生有种，千金一掷颇黎盆。
连车载酒来，不饮外酒嫌其村。
子有千瓶酒，我有万株菊。
任子满头插，团团见花不见目。
醉中插花归，花重压折轴。
问客何所须，客言我爱山。
青山自绕郭，不要买山钱。
此外有黄楼，楼下一河水。
美哉洋洋乎，可以疗饥并洗耳。
彭城之游乐复乐，客恶何如主人恶。
勉李愿中五首 其二
罗从彦（宋代）

不开鸡犬闹桑麻，仁宅安居是我家。耕种情田勤礼义，眼前风物任繁华。
戊申年七夕五绝 其三
薛映（宋代）

汉殿初呈楚舞时，月台风榭镇相随。如何牛女佳期夕，又待銮舆百子池。
偶成
俞桂（宋代）

吹来一叶报秋知，玉露金风正及时。戴了凉巾披野服，桂花香里看唐诗。
城上
李彭（宋代）

城上栖乌尾毕逋，寒塘乌影过相呼。一天欲放山阴雪，六幅如观栗里图。

问老自应师粲忍，扶衰初喜得封胡。香醪已熟糟床注，唤客无劳满眼酤。
寄笔墨纸兄长绝句三首 其三
许景衡（宋代）

刑名去取漫忉忉，惭愧官家五色毫。老矣弟兄无用处，只应警锐属儿曹。
重次前韵奉酬子由子开叔贡三舍人二首
苏颂（宋代）

公宴将阑日欲西，酒酣挥汗浥如泥。
重陪簪橐联镳出，仍得篇章满箧携。
直舍恍迷新户牖，赐书犹识旧签题。
岂惟梦想钧天路，更似闻韶子在齐。
送安城戴勿谅归江西
薛瑄（明代）

戴生大司成之侄婿，经授春秋究凡例。春王正月大统明，西狩获麟笔削既。

二百四十二年指掌中，属辞比事须融通。谨严独得昌黎老，大义特造伊川翁。

经世之书真大典，鱼鲁何如尚讹舛。胸中要自有权衡，笔下何须苦裁剪。

戴生业此凡几年，一朝归兴何翩然。连环屡梦老亲面，兰桡便理西江船。

江头载酒纷纷来送别，半是青云之器桥门客。离情草草何足云，英论滔滔殊未竭。

明维九月天宇凉，洞庭木落南雁翔。丹枫耀日染霜叶，白云映水摇秋光。

祖筵酒尽挂征席，千里乡闱秪几日。升堂拜舞称寿觞，倍觉双亲喜盈溢。

双亲之喜将何如，有子一别三年馀。但得经书载子腹，绝胜甘旨左右趋。

戴生起拜奉亲志，读书须学圣贤事。古来声利等浮云，直自麟经溯洙泗。
送以行往平山省外父母次韵
何景明（明代）

岁暮忽为别，亦知非远游。彩衣思孟里，鸣玉向秦楼。

岸雪晴含照，林枫尚带秋。如怜早春色，丝鞚返皇州。
深秋讨源书屋
弘历（清代）

淡霭寒烟罨鹤汀，水轩秋色满疏棂。谢时绿叶难遮岭，及节黄花喜插瓶。

书遇会心皆可读，泉能蠲虑剧堪听。寥天极目无纤翳，吾与长空共窈冥。
宿高唐州
文天祥（宋代）

早发东阿县，暮宿高唐州。
哲人达几微，志士怀隐忧。
山河已历历，天地空悠悠。
孤馆一夜宿，北风吹白头。
卜算子
李敦诗（宋代）

南北利名人，常恨家居少。每到春时听子规，无不伤怀抱。

好去向长安，细与公卿道。待得功成名遂时，不似归来早。
番阳喜晴赠幕僚
袁甫（宋代）

大江以东，岁屡弗康。民病未苏，正兹忧惶。一雨六旬，巨浸汤汤。

我告上帝，是祈是禳。我来宿斋，室名朝阳。顾瞻斯名，与我心当。

天告我兆，厥应果彰。朝阳一升，阴沴伏藏。众水归壑，殃转为祥。

民奠攸居，岁保金穰。耄倪载咏，喜气洋洋。匪我颛蒙，能动上苍。

赖我诸友，罔或怠荒。斋事孔明，纯诚是将。上帝昭格，随此瓣香。

我勉诸友，秉德日彊。朝阳在我，自然发光。阳复之始，养而勿伤。

常如对帝，中正斋庄。乃保终吉，以活吾氓。稍或安肆，罔念作狂。

政刑弗谨，号令弗臧。天非可恃，祥覆为殃。敬之敬之，斯须勿忘。

既以告友，抑以自防。
清风十韵
刘筠（宋代）

阊阖重门启，飞帘别馆深。
歊蒸全已却，雅兴可能任。
云起汾河全，旌摇楚国心。
过箫添爽籁，拂野荡层阴。
夕劲淮阳桂，晨凄越鄂衾。
登高从落帽，安寝任吹襟。
珠网疏难掩，铜铸冷易侵。
急翻池上叶，遥送月前砧。
舞袖更回态，歌梁极绪音。
最怜鵰鹗意，瞬息度千岑。
石州慢 访叙彝上人
曹臣襄（清代）

瘦石欹青，斜照敛黄，山似烟幌。闲寻松径，横披老干，若虬龙样。

薜萝幽处，拂藓转入斋厨，斜廊活火煎茶响。晚磬数声传，看经幡低荡。

神往。岩花争发，好鸟频啼，最高峰上。崖际飞来雪瀑，宛翻银浪。

一编贶我，琢就几许新词。清如玉露流仙掌。更许饷银桃，到今朝还想。
龙井
葛天民（宋代）

龙护深潭草木昏，断碑元佑典刑存。
蜀仙已去吴僧少，岭上松篁亦断魂。
史馆阮比部知衢州因归建阳别墅二首 其二
杨亿（宋代）

少小乡关振大名，武夷山翠落门庭。郎君近折仙人桂，伯氏高分处士星。

城郭辽东应改易，芝兰谢圃自分馨。吴民正待随车雨，莫苦淹留醉醁醽。
杨柳枝词
裴夷直（唐代）

已作绿丝笼晓日，又成飞絮扑晴波。

隋家不合栽杨柳，长遣行人春恨多。
松花
释居简（宋代）

都将坠粉扫残枝，聊伴伊蒲簪蕨薇。合赋老饕矜厚享，秋池更有芰荷衣。
山行次韵杨良卿见寄二首 其一
苏过（宋代）

山行六日已逃空，况入青冥窈窕中。欲写姓名孤绝处，恐君遗恨不吾同。
庄丞内子挽诗 其一
林希逸（宋代）

多门嫔贵族，何事喜摩诃。清比顾家妇，达如凌行婆。

再来邻曲媪，独见女中娥。委化虽云乐，潘郎鬓柰何。
再次前韵 其二
刘弇（宋代）

白浪差差沮我南，祗成重酿破风帆。半生感慨轻儿女，翻笑江州泪湿衫。
题熨襁图
祖铭（元代）

练光帖帖雪光开，倩得邻姑熨未裁。郎在征途儿在眼，十分寒向意中来。
青玉案 至宜州次韵上酬七兄
黄庭坚（宋代）

烟中一线来时路。极目送、归鸿去。第四阳关云不度。

山胡新啭，去规言语。正在人愁处。

忧能损性休朝暮。忆我当年醉时句。渡水穿云心已许。

暮年光景，小轩南浦。同卷西山雨。
游石窗
赵汝绩（宋代）

玉妃笺天收雪权，东皇领春行人寰。
恍如身在五云表，游到海上神仙山。
翠凤婀娜竹夹道，苍龙偃蹇松当关。
寿藤络崖半青白，文藓绣径全斓斑。
亭台隐映树石罅，楼观突兀烟霄间。
遥峰前后献奇峭，流水左右供潺湲。
珍禽倏来不可致，瑶草已种何容删。
目光贪玩忽炫焜，足力亦倦难跻攀。
日斜路转归意迫，忽见洞府临银湾。
洞中仙官笑呼客，光风霁月冰雪颜。
云是四明石窗主，新自五老峰头还。
猿留鹤恋不觉久，碧落有诏行催班。
却愁曳履践台斗，三十六峰花木闲。
初秋夜雨
胡式钰（清代）

隐几酒初醒，风凉吹户轻。疏镫摇夜色，空雨走秋声。

客意花愁损，吟魂水与清。遥闻响飞瀑，萧飒满山城。
借邻家瑞香
钱时（宋代）

光风霁月瑞香盘，岁岁元宵锦作团。
春到山家今几许，不妨邻舍借花看。
故文定墨池分得风字
孙素（宋代）

吾爱胡夫子，抱道来逃空。
岂伊桃花源，有此山泉蒙。
奏疏沥肝胆，春秋开盲聋。
当年起草处，想见临池工。
愿为池上草，永怀君子风。
次韵戴帅初村园杂兴二首
陈著（宋代）

田不充耕漫垦山，焦劳新做鬓毛斑。
牛歌方见平生戚，鱼釜何曾饿死丹。
题杨子王辂故居清轩
贺铸（宋代）

卜筑负南郭，褰开临要津。
舟舆占集地，奈尔独清人。
坐上一樽酒，江南千里春。
何须茂弘扇，何患元规尘。
游子感陈躅，怳如平生亲。
九原不可作，归老复谁邻。
菩萨蛮（命觞）
侯置（宋代）

休文多病疏杯酌。被花恼得心情恶。碧树又惊秋。追欢怀旧游。

情君聊一醉。醉倒花阴里。斜日下阑干。满身金屑寒。
咏抛毬
项安世（宋代）

綵旗丹柱倚春风，寒日清明罢绣工。千仞骊珠翻锦带，五纹蛛绣丽晴空。

百年日月跳丸里，一掷功名唾手中。漠北将军贪蹋鞠，岂知兵法在吴宫。
咏省壁画鹤
宋之问（唐代）

粉壁图仙鹤，昂藏真气多。
鶱飞竟不去，当是恋恩波。
鲁国太夫人杨氏挽歌词四首 其三
葛胜仲（宋代）

鳣堂推胄贵，蝉冕媲夫荣。玉釜香无验，金辉馆已迎。

鹊梁占胙土，龟墨报佳城。今代谁词伯，刊碑远德声。
尝惠山泉
梅尧臣（宋代）

吴楚千万山，山泉莫知数。
其以甘味传，几何若饴露。
大禹书不载，陆生品尝著。
昔唯庐谷亚，久与茶经附。
相袭好事人，砂缾和月注。
持参万钱鼎，岂足调羹助，
彼哉一勺微，唐突为霖澍。
疏浓既不同，物用诚有处。
空林癯面僧，安比侯王趣。
送元诜还丹阳别业
郎士元（唐代）

已知成傲吏，复见解朝衣。应向丹阳郭，秋山独掩扉。

草堂连古寺，江日动晴晖。一别沧洲远，兰桡几岁归。
王祥
徐钧（宋代）

卧冰得鲤供亲养，至孝诚能上格天。
每信天人常吻合，应知容谷响声传。
菩萨蛮
仇远（元代）

翠鸾不隔巫山路。无人肯指行云处。徙倚最高楼。秋波春望愁。

先来愁似雾。更下丝丝雨。芳径溅香泥。苔花滑马蹄。
小金山话别 其四
伦以训（明代）

去住一坡仙，风光故炯然。橘霜明四野，花雨暗诸天。

石古生云瘦，江分得月偏。坐空心已了，不语是参禅。
登晒蓑台
韩淲（宋代）

半村台上看晒蓑，风日清美奈翁何。山空无云江不波，老来渔钓閒婆娑。

门前车马谁经过，取浊酒饮健句哦。我虽不言兴已多，却因此翁思老坡。
和李公冬日成茆屋四首用韵 其四
释函可（明代）

举世皆兵革，安居自朔庭。佛容参米汁，客与论棋经。

衾薄风侵骨，心空月在扃。屡携孤杖去，带雪步荒坰。
浣溪沙（四之三）
张纲（宋代）

象服华年两鬓青。喜逢生日是嘉平。何妨开宴雪初晴。

酒劝十分金凿落，舞催三叠玉娉婷。满堂欢笑祝椿龄。
道州夏日早访荀参军林园敬酬见赠
吕温（唐代）

高眠日出始开门，竹径旁通到后园。陶亮横琴空有意，

任棠置后竟无言。松窗宿翠含风薄，槿援朝花带露繁。

山郡本来车马少，更容相访莫辞喧。
满庭芳·龙转西江
王处一（金朝）

龙转西江，金光摇曳，踊身飞上穹苍。兴云吐雾，威力大施张。槁稼俄逢饱雨，人心尽、欣喜洋洋。将何喻，如收瑞宝，恰似到仙乡。真阳胜朗耀，虚无象外，剔现容光。住混元三界，永劫无央。深荷三清降福，为东南、云海行香。休言破，太平随喜，以道证真常。
送友人下第归宛陵
李频（唐代）

天涯长恋亲，阙下独伤春。拟住还求己，须归不为身。

临岐仍犯雪，挂席始离尘。共泣东风别，同为沧海人。
赠潘守愚思质昆弟 其一
罗有高（清代）

逝水不可极，大仪无停转。悠悠三十年，微抱未遑展。

前圣去我久，积疑并㟞嵃。安得中山饮，醉冥罗众善。
乐哉行赠胡汝原佥宪之颍
王樵（明代）

乐哉胡公之有亲，相随看尽长安春。双受鸾封俱未老，躬拜瑶墀雨露新。

盛事稀逢人共羡，八月开筵对归雁。上寿新峨獬豸冠，玺书捧下麒麟殿。

颍水春风爱日迟，佳游清赏雅相宜。遥知侍奉多欢乐，好就银袍作綵衣。
秋日与仲远昆季饮有怀李季和先生
潘纯（唐代）

涵晖轩下重经过，爱客情怀久更多。晴日上帘分竹色，晚风移席近鸥波。

相看把酒贤兄弟，却忆题诗老季和。头白校书天禄阁，无由共饮恨如何？
高宗祀明堂前朝享太庙二十一首 其十一 真宗室用《熙文》。仁宗室曲同郊祀，送神亦同。
郊庙朝会歌辞（宋代）

于皇真宗，体道之崇。游心物外，应迹寰中。四方既同，化民以躬。

清净无为，盛德之容。
奔牛吕城过堰甚难
方回（元代）

君不见奔牛吕城，南人北人千百舟。
争车夺缆塞堰道，但未杀人舂戈予。
南人军行欺百姓，北人官行气尤盛。
龙庭贵种西域贾，更敢与渠争性命。
叱咤喑呜凭气力，大梃长鞭肆鏖击。
水泥滑滑雪漫天，欧人见血推人溺。
吴人愚痴极可怜，买航赁客逃饥年。
航小伏岸不得进，堰吏叫怒需堰钱。
人间官府全若无，弱者殆为强者屠。
强愈得志弱惟死，无州无县不如此。
前作未尽复集五古以足题面六首 其六
曹家达（清代）

清光澄馀滓，皛皛川上平。好味止园葵，果菜始复生。

且遂灌我园，不为好爵萦。春兴岂自免，远我遗世情。
厅前柏
苏辙（宋代）

稚柏如婴儿，冉冉三尺长。移根出涧石，植干对华堂。

重露恣膏沐，清风时抑扬。我老不耐寒，怜汝堪风霜。

朝夕望尔长，尺寸常度量。知非老人伴，可入诸孙行。

想见十年后，檐前蔚苍苍。人来顾汝笑，诵我此诗章。
赠进士李守微
韩屿（五代）

一定童颜老岁华，贫寒游历贵人家。炼成正气功应大，

养得元神道不差。舄曳鹤毛干毾e6，杖携筇节瘦槎牙。

如何蓬阆不归去，落尽蟠桃几度花。
次韵世美见寄
邹浩（宋代）

鼻端漫故蝇，心与天地远。声容天地前，长似西湖晚。

判合亦何天，从古车轮转。君不见儒衣壤壤趋白头，几人管鲍情相收。

我岂季子难之邹，行矣同听黄栗留。
暗香疏影
姜夔（宋代）

辛亥之冬，予载雪诣石湖。止既月，授简索句，且征新声，作此两曲。石湖把玩不已，使工妓隶习之，音节谐婉，乃名之曰《暗香》《疏影》。

暗香
旧时月色，算几番照我，梅边吹笛。唤起玉人，不管清寒与攀摘。何逊而今渐老，都忘却春风词笔。但怪得竹外疏花，香冷入瑶席。
江国，正寂寂。叹寄与路遥，夜雪初积。翠尊易泣，红萼无言耿相忆。长记曾携手处，千树压西湖寒碧。又片片、吹尽也，几时见得。

疏影
苔枝缀玉，有翠禽小小，枝上同宿。客里相逢，篱角黄昏，无言自倚修竹。昭君不惯胡沙远，但暗忆、江南江北。想佩环、月夜归来，化作此花幽独。
犹记深宫旧事，那人正睡里，飞近蛾绿。莫似春风，不管盈盈，早与安排金屋。还教一片随波去，又却怨、玉龙哀曲。等恁时、重觅幽香，已入小窗横幅。
秦吉了
白居易（唐代）

秦吉了，
出南中，
彩毛青黑花颈红。
耳聪心慧舌端巧，
鸟语人言无不通。
昨日长爪鸢，
今朝大嘴鸟。
鸢捎乳燕一窠覆，
乌琢母鸡双眼枯。
鸡号堕地燕惊去，
然后拾卵攫其雏。
岂无雕与鹗？
嗉中肉饱不肯搏。
亦有鸾鹤群，
闲立扬高如不闻。
秦吉了，
人云尔是能言鸟，
岂不见鸡燕之冤苦？
吾闻凤凰百鸟主，
尔竟不为凤凰之前致一言，
安用噪噪闲言语。
长安古意
邓云霄（明代）

燕甸风流胜洛阳，莺花三月绣成行。云迎旭日连鳷鹊，霞散长虹绕凤凰。

凤凰鳷鹊临驰道，驰道杨垂玉沟草。七贵香车佳气多，五侯珠履春光早。

侯门公子日联翩，白哲青丝傲少年。舞榭歌台纷扑地，哀弦急管闹喧天。

一生美妾过三百，岂吝新丰斗十千。十千三百欢娱处，醉倒红妆不知曙。

庭院偏栽夜合花，池塘尽种相思树。相思夜合度寒宵，百态千容各斗娇。

春风飞鞚龙为马，明月横吹凤作箫。凤箫龙马势侵云，蜀锦齐纨日日新。

腰间宝铗光流雪，头上犀簪气辟尘。犀簪宝铗万人誇，踏絮寻芳乐事赊。

共携侠客荆高辈，遥指红楼第一家。红楼少女孰当垆，似识真娘与薛涛。

一见清容心自醉，千金买笑价能高。千金买笑留连久，铜盘吐蜡明如昼。

拂袖低垂弱柳腰，弹筝半出柔荑手。柔荑弱柳不胜春，对客含羞倚绣茵。

生憎织女经年度，笑杀嫦娥不嫁人。嫦娥织女怜孤独，忍使巫山空六六。

上客何妨脱鹔鹴，仙郎更请翻鸲鹆。鹔鹴鸲鹆醉如泥，步入天台路易迷。

烟花洞口春方好，歌舞楼头月未低。春来歌舞欢无已，更怀匕首临燕市。

肯拚身命若鸿毛，直把肝肠照秋水。交通戚畹与貂珰，豪横由来不可当。

剧孟一身堪敌国，郭翁片语挫侯王。别有权门负天宠，左平右墄相矜重。

结客批根并引绳，下交执辔兼摩踵。家藏金穴辟铜山，异宝周搜到百蛮。

火浣侍儿皆曳地，摩尼诸婢动鸣环。天道由来有亏损，突兀冰山愁见睍。

长信宫中斗锦鸡，咸阳市上牵黄犬。魏其池馆静无喧，夜雨狐啼霍氏门。

可叹张罗无燕雀，何须沁水夺田园。长安大道平如掌，几见摧轮翻道上。

贺监应思镜水波，陶君自老山中相。已矣乎归去来，书生十载困蒿莱。

嘶风蹀躞至燕市，何时更筑黄金台？幽兰莫道无人赏，谷底春风亦自开。
喜迁莺·死生不怕
佚名（宋代）

死生不怕。仗刚风一扫，般般都罢。独露真常，不生枝节，性命亦无高下。亦无内外，其中就里，元无真假。明万法。这真如一点，不须安搭。悟得无生话。无作无为，大道无执把。六二明心，时时见性，只此万缘不挂。处处明月清风，端的玲珑脱洒了。真法真空自在，不生不化。
布袋赞
释绍昙（宋代）

靠布袋坐，听岩瀑笑。
手把轮珠，数个什么。
内院抛离岁月深，哑，
忘却来时道。
可养一章赠别范子舟
徐积（宋代）

可养可充，曰性曰气。以君美质，斯已可贵。养而充之，何所弗至。
双桂堂
王汝玉（明代）

堂前丹桂两枝芳，堂上慈亲两鬓霜。几度彩衣称寿处，天香满袖露华凉。
碧云 其二
赵蕃（宋代）

翳翳村巷，遥遥犬声。肃肃庭树，啾啾鸟鸣。所期不来，实关我情。
偈颂二十一首
释智愚（宋代）

观东震旦，有大乘根器，
逾海越漠崦来，远赴梁朝丹阙。
一言契合，如春卷衣。
北面折苇问津，信知桂谶不诬人。
追思严讳，炊黍鱠芹。
流水希声弦欲断，不知将底续芳尘。
刘端行自建溪归数来斗茶大小数十战予惧其坚壁不出为作斗茶诗一首且挑之使战也
王庭圭（宋代）

乱云碾破苍龙璧，自言鏖战无勍敌。一朝倒垒空壁来，似觉人马俱辟易。

我家文开如此儿，客欲造门忧水厄。

酒兵先已下愁城，破睡论功如破贼。惟君盛气敢争衡，重看鸣鼍斗春色。
送王节推夷仲秩满赴阙
喻良能（宋代）

战和未定议纷纭，草茅有忠天莫闻。
公乎行矣陪国论，毋愧新亭千载人。
应天长（林钟商）
柳永（宋代）

残蝉渐绝。傍碧砌修梧，败叶微脱。风露凄清，正是登高时节。东篱霜乍结。绽金蕊、嫩香堪折。聚宴处，落帽风流，未饶前哲。

把酒与君说。恁好景佳辰，怎忍虚设。休效牛山，空对江天凝咽。尘劳无暂歇。遇良会、剩偷欢悦。歌声阕。杯兴方浓，莫便中辍。
燕堂独坐意象殊愦愦起登子城作此诗
陆游（宋代）

睡魔困衰翁，白日坐兀兀；忽然振衣起，目了尚如鹘。
凭高望中原，佳气未消歇，逆贼稽大刑，痛愤深至骨。
新霜下昌陵，草有胡马齕，羽林百万士，何日闻北伐？贱臣官有守，不敢叫行阙。
梦中涉黄河，太行高硉矹。
天河未洗兵，封豕食上国，坐令河洛间，百郡暗荆棘。
夷吾非王佐，尚足救左衽。
中原消息断，吾辈何安寝？世俗苦龌龊，谁与共此功；安知无奇士，悲歌燕市中！
顾野王读书堆
张宪（元代）

昔闻野王宅，今上读书堆。篁竹最深处，菊花时自开。

天风响钟磬，海气结楼台。回首梁陈事，悲歌付一杯。
凝霜阁
赵廱（宋代）

修竹萧萧三两竿，公余时得静中看。
何须更避人间暑，满腹冰霜六月寒。
崇女撷菜煮羹
程公许（宋代）

穉女春间绕舍嬉，手挑野菜满篮归。
细{奭斗}碧涧和极煮，旋掬香粳芼糁稀。
久识道腴知隽永，更从禅悦悟精微。
投床忽作还乡梦，雪暖西山笋蕨肥。
沉机石
陈岩（宋代）

忠诚为国心无累，简易临民讼自稀。
与世相安真省事，若为作意苦沉机。
早去
刘克庄（宋代）

早去天知无宦情，急攻人惎有虚名。
老而能学□□少，耄不加刑黜典轻。
宿昔□□□未就，他时血碧尚难平。
吾书岂必行今世，千□□□泣蒯生。
舟行用卢方伯莘老韵 其八
霍与瑕（明代）

旖旎浥芝兰，春风频命酒。诗句落云山，篇篇炙人口。
诗 其五十二
拾得（唐代）

水浸泥弹丸，思量无道理。浮沤梦幻身，百年能几几。

不解细思惟，将言长不死。诛剥垒千金，留将与妻子。
月夜池上
李秉礼（清代）

商飙入梧桐，凉月侵虚幌。西斋掩书坐，落叶时一响。

揽衣出前掩，信步成独往。圆水涵空净，孤烟逗丛莽。

梵钟何处来，悠然淡尘想。
书斋十咏 其四 纸拂
刘子翚（宋代）

拂儿虽草创，日用最相亲。莫遣维摩室，潜生庾亮尘。
戏调拙夫教谕病中
张吉（明代）

旧闻公善饭，近日颇相乖。倦怠惟高枕，将迎懒下阶。

石湍喧客梦，山月照人怀。亭宇便幽事，真成吏隐斋。
陈府判司令
林希逸（宋代）

大科家世衮传芳，恨不峥嵘翰墨场。空郁壮图才半刺，合司帝籍便横翔。

官称仅似浔阳白，早慧疑如江夏黄。曾向掖垣开荐口，眼看埋璧倍嗟伤。
十一月十五日朝拜章武殿雪中口占呈圣民学士
刘敞（宋代）

原庙衣冠月出游，侍祠义比汉诸侯。应有海神朝绛阙，勿惊飞雪满昆丘。
范觉民挽词四首 其一
张嵲（宋代）

射策惊寰海，收名儗岱嵩。俄从白面士，遽作黑头公。

积善龄何促，流光后必丰。他年悲宰树，独在浙江东。
寄茅山讲庄子道侣
李龏（金朝）

不用烧兰望玉京，人间无事不曾经。大椿枯后新为记，从许人间小兆听。
江梅
李龙高（宋代）

素衣缟袂影蹁跹，不是天仙是水仙。
老杜吟魂香禾歇，至今犹绕耒阳边。
全州节
方玉润（清代）

全州节，谁最烈。都司头，刺史血。刺史守城苦无兵，都司带兵愁远别。

同是天家戮力臣，相逢何必判优劣。人肉食尽鼠雀空，弓靴煮烂思杀妾。

拊膺一恸外援断，无人不憾湘漓月。丈夫死耳庸何伤，能为厉鬼真人杰。

君不见睢阳城内杀声哀，邻境笙歌尚清越。
杜牧
田昼（宋代）

弟病兄孤失所依，当时书语最甚悲。
岂图乞得南州后，却恨寻芳去较迟。
病中于鳞子与公实子相夜过 其二
王世贞（明代）

平生语不尽，兹夕罄相逢。意气扶衰眼，欢呼失病容。

公才竞班马，吾道岂夔龙。忽忆吴山月，云深万壑钟。
太息
陆游（宋代）

关辅堂堂堕虏尘，渭城杜曲又逢春。
安知今日新丰市，不有悠然独酌人？太液黄鹄歌汉始元元年春二月，黄鹄下建章宫太池中。
公卿上寿，赐诸王列侯宗室金钱。
予夜读汉书，追作歌一首。
建章宫里春风寒，太液水生池面宽。
中人驰奏黄鹄下，龙旗豹尾临池看。
芹香藻暖鹄得意，左右从官呼万岁；须臾传诏宴公卿，驩声如雷动天地。
时平宫省游乐多，黄鹄刷羽涵恩波。
小臣珥笔龙墀下，愿继前朝天马歌。
两山赵仁甫宰临安有武学生张丈相访酒边弄刀
戴复古（宋代）

风流晋宋时人物，花县鸣琴调甚新。
不厌开樽留剑客，仍能下榻待诗人。
九龙池馆空陈迹，十锦山川自好春。
但见清吟度白日，不知佳政最宜民。
集唐奉和内兄孙赤城五十自寿元韵十首 其一
瞿士雅（清代）

出众风流旧有名，可怜才调最纵横。

右军书画深传髓，庾信文章老更成。

一向花前看白发，七言诗里寄深情。

阳春曲调高难和，觅句难于下赵城。
庚辰录譬如结款他日打断得了方成一段公案耳
钱时（宋代）

万马一隙争匆匆，回头祗是人心同。
百圣妙旨本无语，的的末心诗句工。
我生剩愧晚知学，可把芜词污新和。
玄冬深夜君试听，万窍号风皆本铎。
观飞奴
陶益（明代）

爱尔飞奴鶱翮轻，凭虚遥望转关情。日边似露奎星影，云里如移玉佩声。
句
谌祜（宋代）

花今国在横浦南，看谁冰雪来同参。
入南出南此时节，元佑名卿花底雪。
骨香直到桑海翻，花尚永存香岂灭。
观音岩
祖之望（清代）

入门未见泉，泠泠已盈耳。洗耳兼洗心，浩若无尽水。

以彼活泼机，悟兹静深理。石阑护坛高，藤萝俯涧底。

树根托虚无，壁立忧倾圮。天乔互撑拄，绿映须眉喜。

六月森阴寒，万籁增清美。一杯祷山灵，住山从此始。

何处无林泉，不归吾老矣。
和运司园亭·玉谿堂
孙甫（宋代）

华堂殿方池，雅名题玉谿。
南荣翠樾阴，北望花岛低。
时闻细泉鸣，间或幽鸟啼。
深宜世外人，冥坐窥天倪。
寒夜读书
陆游（宋代）

北窗暖焰满炉红，夜半涛翻古桧风。
老死爱书心不厌，来生恐堕蠹鱼中。
弈秋
孟子及弟子（先秦）

孟子曰：“无或乎王虽不智也。虽有天下易生虽物也，一日暴虽，十日寒虽，未有能生者也。吾见亦罕矣，吾退而寒虽者至矣，吾如有萌焉何哉？今夫弈虽为数，小数也；不专心致志，则不得也。弈秋，通国虽善弈者也。使弈秋诲二人弈，其一人专心致志，惟弈秋虽为听。一人虽听虽，一心以为有鸿鹄将至，思援弓缴而射虽，虽与虽俱学，弗若虽矣，为是其智弗若与？曰：非然也。”
刘家江阻风二首
洪咨夔（宋代）

动地千牛力，行天万马声。
溟蒙迷太极，浩荡送平生。
梦与屏帏兀，心随簋缶倾。
黄头多着缆，作止候三更。
满江红·倦客新丰
辛弃疾（宋代）

倦客新丰，貂裘敝、征尘满目。弹短铗、青蛇三尺，浩歌谁续。不念英雄江左老，用之可以尊中国。叹诗书、万卷致君人，翻沉陆。
休感慨，浇醽醁。人易老，欢难足。有玉人怜我，为簪黄菊。且置请缨封万户，竟须卖剑酬黄犊。甚当年、寂寞贾长沙，伤时哭。
中秋忽得穆叔变报惊疑未信遣人再访述怀
王弘诲（明代）

楚些歌残安所之，谁堪死别续生离。渥洼騕袅空燕市，江海鱼龙恨鸱夷。

双泪把书还字字，一尊伤往独时时。可怜牛渚槎边客，翻作山阳笛里悲。
昨夕 其二
屈大均（明代）

秋声一二叶，已似暮猿吟。况复含风雨，弥令多苦音。

愁当松户月，忍弄石堂琴。香绝无人处，幽兰知此心。
酒泉子 其一 雨中凉甚独酌
杨慎（明代）

为喜新凉入酒杯。自斟自劝自徘徊。暑才溽处云先合，诗欲成时雨早催。

吟草阁，赴兰台。江山金碧画图开。天教一片滇南景，逐我多情万里来。
辛春日词·御阁
晏殊（宋代）

青辂迎春习习来，天泉池上晓冰开。
珠幡已报三阳候，柏叶将陈万寿杯。
临江仙（春思）
刘光祖（宋代）

小院回廊春寂寂，晚来独自闲行。画帘东畔碧云生。也知无雨，行滴枕边声。

一簇小桃开又落，低头拾取红英。东风相送忘相迎。梨花寒食，到得锦宫城。
与李章武赠荅诗 其五
王氏妇（唐代）

昔辞怀后会，今别便终天。新悲与旧恨，千古闭穷泉。
楚人弓
陆居仁（元代）

楚人弓，悬两石，五十万矢陷强敌。
绛人弓，箭三只，长歌入关成敌绩。
多箭不如少箭力。
制敌若在弓矢间，鸣条牧野高于山。
铁厓曰：“断史入诗，箴警多矣。
”
田子方教育子击
司马光（宋代）

子击出，遭田子方于道，下车伏谒。子方不为礼。子击怒，谓子方曰：“富贵者骄人乎？贫贱者骄人乎？”子方曰：“亦贫贱者骄人耳！富贵者安敢骄人！国君而骄人则失其国，大夫而骄人则失其家。失其国者未闻有以国待之者也，失其家者未闻有以家待之者也。夫士贫贱，言不用，行不合，则纳履而去耳，安往而不得贫贱哉！”子击乃谢之。
舟夜
汪学金（清代）

月落江烟昏，孤舟趁潮去。忽闻鸡犬声，知有人家住。
送王鍊师游龙虎兼东周白士祝洞天 其一
袁华（明代）

古洞曾窥一线天，归来尘世又千年。笑骑辽鹤闽山去，荔子花开海月圆。
题朱大川画菊花枝上一雀
敦敏（清代）

此花称逸士，此鸟亦朋友。相对雨忘形，浮之以杯酒。
柳
吕中孚（金朝）

风外丝丝袅绿烟，轻花初破不成绵。却嫌官路逢寒食，恼乱离愁似去年。
侠少
祝允明（明代）

三游本豪武，七贵原骄惰。
腰间血匕燿，头上金丸过。
艳妓掌列盘，娈童口承唾。
高楼沸歌钟，王侯日盈座。
杀人不须仇，睚眦家立破。
郭氏族尽灭，铜山死犹饿。
灵岩十二景 其三 铁袈裟
释仁钦（宋代）

我佛慈悲铁作衣，谁知方便示禅机。昔年庾岭家风在，直到如今识者稀。
贤者之孝二百四十首·邓禹
林同（宋代）

功臣三十二，剑佩蔼云台。
第一人知否，曾闻孝母来。
题峡中石上
白居易（唐代）

巫女庙花红似粉，昭君村柳翠于眉。

诚知老去风情少，见此争无一句诗。
寄外
毛友妻（宋代）

剔烛亲封锦字书，拟凭归雁寄天隅。经年未报干秦策，不识如今舌在无。
哭陈石亭
王慎中（明代）

乐道方游世，胡为遽不留。重泉独往路，天上正成楼。

载酒将何问，遗书不可求。堪悲江左地，一旦绝风流。
秋夜待月
李石（宋代）

白毫光里玉魂飞，留看常娥醉魄迷。
一任檐牙沸蝙蝠，忍将明镜照狐狸。
慧觉孜师绿筠轩
释道潜（宋代）

绿筠萧萧含爽籁，幽姿冷落人难爱。壁间但有谪仙词，声名自到江湖外。

当年创轩非壮观，局促帘栊日亏蔽。一朝经画有底难，推倒墙头了无碍。

坐挹西南十里山，彩翠浮空屹相对。开池凿圃增气象，佳致真为一方最。

鸟声鸣春春渐融，兰芽蕙出初蒙茸。

我来正值新雨定，弄日吹香闻座中。主人散策邀我步，池南池北聊从容。

会待龙孙添夏荫，借君此地眠清风。
庚申仲秋丁祭先师孔子
弘历（清代）

法祖恢文德，崇儒礼素王。晨光开辇辂，露气浥旂常。

寅祀心恒凛，丁辰日正阳。皇皇陈礼乐，肃肃对宫墙。

言念百王后，身登夫子堂。君师诚有愧，仰止志方长。
感遇诗三十八首
陈子昂（唐代）

微月生西海，幽阳始代升。圆光正东满，阴魄已朝凝。
太极生天地，三元更废兴。至精谅斯在，三五谁能征。
兰若生春夏，芊蔚何青青。幽独空林色，朱蕤冒紫茎。
迟迟白日晚，袅袅秋风生。岁华尽摇落，芳意竟何成。
苍苍丁零塞，今古缅荒途。亭堠何摧兀，暴骨无全躯。
黄沙幕南起，白日隐西隅。汉甲三十万，曾以事匈奴。
但见沙场死，谁怜塞上孤。
乐羊为魏将，食子殉军功。骨肉且相薄，他人安得忠。
吾闻中山相，乃属放麑翁。孤兽犹不忍，况以奉君终。
市人矜巧智，于道若童蒙。倾夺相夸侈，不知身所终。
曷见玄真子，观世玉壶中。窅然遗天地，乘化入无穷。
吾观龙变化，乃知至阳精。石林何冥密，幽洞无留行。
古之得仙道，信与元化并。玄感非象识，谁能测沉冥。
世人拘目见，酣酒笑丹经。昆仑有瑶树，安得采其英。
白日每不归，青阳时暮矣。茫茫吾何思，林卧观无始。
众芳委时晦，鶗鴂鸣悲耳。鸿荒古已颓，谁识巢居子。
吾观昆仑化，日月沦洞冥。精魄相交会，天壤以罗生。
仲尼推太极，老聃贵窈冥。西方金仙子，崇义乃无明。
空色皆寂灭，缘业定何成。名教信纷藉，死生俱未停。
圣人秘元命，惧世乱其真。如何嵩公辈，诙谲误时人。
先天诚为美，阶乱祸谁因。长城备胡寇，嬴祸发其亲。
赤精既迷汉，子年何救秦。去去桃李花，多言死如麻。
深居观元化，悱然争朵颐。谗说相啖食，利害纷㘈㘈。
便便夸毗子，荣耀更相持。务光让天下，商贾竞刀锥。
已矣行采芝，万世同一时。
吾爱鬼谷子，青溪无垢氛。囊括经世道，遗身在白云。
七雄方龙斗，天下久无君。浮荣不足贵，遵养晦时文。
舒可弥宇宙，卷之不盈分。岂徒山木寿，空与麋鹿群。
呦呦南山鹿，罹罟以媒和。招摇青桂树，幽蠹亦成科。
世情甘近习，荣耀纷如何。怨憎未相复，亲爱生祸罗。
瑶台倾巧笑，玉杯殒双蛾。谁见枯城蘖，青青成斧柯。
林居病时久，水木澹孤清。闲卧观物化，悠悠念无生。
青春始萌达，朱火已满盈。徂落方自此，感叹何时平。
临岐泣世道，天命良悠悠。昔日殷王子，玉马遂朝周。
宝鼎沦伊谷，瑶台成古丘。西山伤遗老，东陵有故侯。
贵人难得意，赏爱在须臾。莫以心如玉，探他明月珠。
昔称夭桃子，今为舂市徒。鸱鸮悲东国，麋鹿泣姑苏。
谁见鸱夷子，扁舟去五湖。
圣人去已久，公道缅良难。蚩蚩夸毗子，尧禹以为谩。
骄荣贵工巧，势利迭相干。燕王尊乐毅，分国愿同欢。
鲁连让齐爵，遗组去邯郸。伊人信往矣，感激为谁叹。
幽居观天运，悠悠念群生。终古代兴没，豪圣莫能争。
三季沦周赧，七雄灭秦嬴。复闻赤精子，提剑入咸京。
炎光既无象，晋虏复纵横。尧禹道已昧，昏虐势方行。
岂无当世雄，天道与胡兵。咄咄安可言，时醉而未醒。
仲尼溺东鲁，伯阳遁西溟。大运自古来，旅人胡叹哉。
逶迤势已久，骨鲠道斯穷。岂无感激者，时俗颓此风。
灌园何其鄙，皎皎於陵中。世道不相容，嗟嗟张长公。
圣人不利己，忧济在元元。黄屋非尧意，瑶台安可论。
吾闻西方化，清净道弥敦。奈何穷金玉，雕刻以为尊。
云构山林尽，瑶图珠翠烦。鬼工尚未可，人力安能存。
夸愚适增累，矜智道逾昏。
玄天幽且默，群议曷嗤嗤。圣人教犹在，世运久陵夷。
一绳将何系，忧醉不能持。去去行采芝，勿为尘所欺。
蜻蛉游天地，与世本无患。飞飞未能止，黄雀来相干。
穰侯富秦宠，金石比交欢。出入咸阳里，诸侯莫敢言。
宁知山东客，激怒秦王肝。布衣取丞相，千载为辛酸。
微霜知岁晏，斧柯始青青。况乃金天夕，浩露沾群英。
登山望宇宙，白日已西暝。云海方荡潏，孤鳞安得宁。
翡翠巢南海，雄雌珠树林。何知美人意，骄爱比黄金。
杀身炎州里，委羽玉堂阴。旖旎光首饰，葳蕤烂锦衾。
岂不在遐远，虞罗忽见寻。多材信为累，叹息此珍禽。
挈瓶者谁子，姣服当青春。三五明月满，盈盈不自珍。
高堂委金玉，微缕悬千钧。如何负公鼎，被夺笑时人。
玄蝉号白露，兹岁已蹉跎。群物从大化，孤英将奈何。
瑶台有青鸟，远食玉山禾。昆仑见玄凤，岂复虞云罗。
荒哉穆天子，好与白云期。宫女多怨旷，层城闭蛾眉。
日耽瑶池乐，岂伤桃李时。青苔空萎绝，白发生罗帷。
朝发宜都渚，浩然思故乡。故乡不可见，路隔巫山阳。
巫山彩云没，高丘正微茫。伫立望已久，涕落沾衣裳。
岂兹越乡感，忆昔楚襄王。朝云无处所，荆国亦沦亡。
昔日章华宴，荆王乐荒淫。霓旌翠羽盖，射兕云梦林。
朅来高唐观，怅望云阳岑。雄图今何在，黄雀空哀吟。
丁亥岁云暮，西山事甲兵。赢粮匝邛道，荷戟争羌城。
严冬阴风劲，穷岫泄云生。昏曀无昼夜，羽檄复相惊。
拳跼竞万仞，崩危走九冥。籍籍峰壑里，哀哀冰雪行。
圣人御宇宙，闻道泰阶平。肉食谋何失，藜藿缅纵横。
可怜瑶台树，灼灼佳人姿。碧华映朱实，攀折青春时。
岂不盛光宠，荣君白玉墀。但恨红芳歇，凋伤感所思。
朅来豪游子，势利祸之门。如何兰膏叹，感激自生冤。
众趋明所避，时弃道犹存。云渊既已失，罗网与谁论。
箕山有高节，湘水有清源。唯应白鸥鸟，可为洗心言。
索居犹几日，炎夏忽然衰。阳彩皆阴翳，亲友尽暌违。
登山望不见，涕泣久涟洏。宿梦感颜色，若与白云期。
马上骄豪子，驱逐正蚩蚩。蜀山与楚水，携手在何时。
金鼎合神丹，世人将见欺。飞飞骑羊子，胡乃在峨眉。
变化固幽类，芳菲能几时。疲疴苦沦世，忧痗日侵淄。
眷然顾幽褐，白云空涕洟。
朔风吹海树，萧条边已秋。亭上谁家子，哀哀明月楼。
自言幽燕客，结发事远游。赤丸杀公吏，白刃报私仇。
避仇至海上，被役此边州。故乡三千里，辽水复悠悠。
每愤胡兵入，常为汉国羞。何知七十战，白首未封侯。
本为贵公子，平生实爱才。感时思报国，拔剑起蒿莱。
西驰丁零塞，北上单于台。登山见千里，怀古心悠哉。
谁言未忘祸，磨灭成尘埃。
浩然坐何慕，吾蜀有峨眉。念与楚狂子，悠悠白云期。
时哉悲不会，涕泣久涟洏。梦登绥山穴，南采巫山芝。
探元观群化，遗世从云螭。婉娈时永矣，感悟不见之。
朝入云中郡，北望单于台。胡秦何密迩，沙朔气雄哉。
藉藉天骄子，猖狂已复来。塞垣无名将，亭堠空崔嵬。
咄嗟吾何叹，边人涂草莱。
仲尼探元化，幽鸿顺阳和。大运自盈缩，春秋递来过。
盲飙忽号怒，万物相纷劘。溟海皆震荡，孤凤其如何。
季远赠衲衣
王醇（明代）

预关风雪念，赠暖到岩阿。
独匹成繁指，千针卷密波。
受因身尚在，曳称寺频过。
顾影俄临水，兹时只发多。
虞美人（梅花盛开，走笔戏呈韩叔夏司谏）
向子諲（宋代）

江头苦被梅花恼。一夜霜须老。谁将冰玉比精神。除是凌风却谁、见天真。

情高意远仍多思。只有人相似。满城桃李不能春。独向雪花深处、露花身。
和张竹处韵钱陈匝峰之濂泉
赵必象（宋代）

不愁官冷客无氈，力欲回澜障百川。
无己晚年工觅句，元龙豪百讳求田。
焚章经解诸侯印，买酒时分司业钱。
庭草池莲总春意，诗人只合住濂泉。
文监丞出关子东西湖春游倡和且约为重九之游
王之望（宋代）

西湖烂醉踏青天，秀句重寻未隔年。
已约清樽携九日，要将黄菊荐三贤。
深秋风日明寒水，宿雨波澜起画船。
佳所葱茏如有待，晓妆浓淡抹非烟。
行围四咏 其一 撒围
弘历（清代）

塞山万壑纠，猎士五更行。撒阵常冲黑，成行始质明。

蚕丛度衽席，鱼丽辨徽旌。曾不言劳苦，嘉哉奉上情。
竹枝词 其一
张书绅（清代）

山桃花发竹鸡啼，几日茶枪绿已齐。欲摘香芽烟水阔，呼郎背过碧山溪。
崔象之携长诗示予且欲以瘿木樽相付作诗谢之
韩维（宋代）

君家瘿木樽，丑怪不可状。
自非好事者，弃置等盆盎。
作诗一千好，引类何其壮。
且思高世士，遗以资雅尚。
曰予林壑性，受此颇宜当。
我今衰病馀，卷缩就间放。
才非时用宜，兹器正相况。
敢邀高世名，自触讥与谤。
再拜谢佳意，君何授之妄。
过管夷吾三归台
张如兰（明代）

微管勋名贲草莱，齐原东望起高台。
当时直向前车死，此地应须左衽来。
九合既能扶日毂，三归何碍倚云堆。
有人衰草长堤下，几度西风感叹回。
拥炉
程珌（宋代）

已甘灰冷竹窗前，那意移来近绣氈。
唯有幽人一寒暑，闭门高卧雪深天。
谒卞忠贞祠读其裔孙蓘所集遗事
欧大任（明代）

晋代衣冠散九京，南来骠骑有荒茔。世家诸夏宁称爵，国士千荒不为名。

紫气已沉朱雀桁，白云犹堕石头城。诸孙纂业山精泣，萧飒灵风泪满缨。
雨中与公择对饮已而大醉既醒作此
赵蕃（宋代）

身世一飘摇，羇愁两寂寥。
怨歌空耿耿，晚雨况萧萧。
饮强真能醉，诗成或当谣。
明朝对清镜，鬓恐十分凋。
古风其五十七
李白（唐代）

羽族禀万化。
小大各有依。
周周亦何辜。
六翮掩不挥。
愿衔众禽翼。
一向黄河飞。
飞者莫我顾。
叹息将安归。
感皇恩（生朝）
程大昌（宋代）

七十有三番，挂弧门首。此事从来信希有。新来仕路，夸说一般高手。肯从清要地，抛簪绶。

何许分花，伊谁送酒。得开口时且开口。无烦无恼，也没期程奔走。但能安此乐，夷然寿。
题李惟寅山房三十八咏 其八 度云桥
胡应麟（明代）

青鞋趁桃花，杳杳赤城路。石梁千仞横，自蹑飞云度。
登五莲山望海峰
窦光鼐（清代）

诸峰皆崭绝，东峰独可上。朝来缘翠微，振衣披榛莽。

到顶得石棚，小住骋遐赏。东南指沧澥，一气接沆漭。

初晖散余霞，云外浮晃朗。想见至人心，天渊与浩广。

世路隘蜗角，蛮触各争长。而我于其间，委怀任俯仰。

每虑尤悔集，有如鸟避网。适来豁达眸，胸尘一涤荡。

即此得玄珠，无劳问象罔。
题凤翔西郭新亭
姚合（唐代）

西郭尘埃外，新亭制度奇。地形当要处，人力是闲时。

结构方殊绝，高低更合宜。栋梁清俸买，松竹远山移。

佛寺幽难敌，仙家景可追。良工惭巧尽，上客恨逢迟。

两面寒波涨，当前软柳垂。清虚宜月入，凉冷胜风吹。

宴赏军容静，登临妓乐随。鱼龙听弦管，凫鹤识旌旗。

泛鹢春流阔，飞觞白日欹。闲花长在户，嫩藓乍缘墀。

永望情无极，频来困不辞。云峰晴转翠，烟树晓逾滋。

向野惟贪静，临空遽觉危。行人如不到，游乐更何为。
采莲女
霍总（唐代）

舟中采莲女，两两催妆梳。闻早渡江去，日高来起居。
倦学
刘兼（唐代）

乐广亡来水镜稀，宓妃嫫母混妍媸。
且於雾里藏弱豹，休向窗中问碧鸡。
百氏典填坟自苦，一堆萤雪竟谁知。
门前春色芳如昼，好掩书斋任所之。
麟
李峤（唐代）

汉祀应祥开，鲁郊西狩回。奇音中钟吕，成角喻英才。

画像临仙阁，藏书入帝台。若惊能吐哺，为待凤凰来。
艮岳百咏 飞来峰
李质（唐代）

突兀初惊倚碧空，翠岚仍与瑞烟重。吴侬莫作西来认，真是蓬莱第一峰。
贺新凉·题杭县黄龙洞僧汝望溪小照
邹韬（清代）

意态雄而杰。战英姿、龙眉豹颈，仙风道骨。世界大千任游戏，小小神通鹘突。

随便尔、自由快活。一担云烟一犁雨，化天妆、挂碍都超脱。

伸指比，秋中月。

红尘万丈君休跌。问交游、几人青眼，几人热血。重奠玄黄逞光复，幻出花花叶叶。

已悟澈、死生寂灭。杯酒独浇赵州土，谢空王、誓守湖山节。

且痛洒，金壶墨。
永昼
王成升（清代）

永昼茶烟袅，清和记谢吟。花香苏病骨，苔绿上诗襟。

风软絮痕重，云低窗影深。读书声未已，鶗鴂唤青林。
满庭芳 对月忆翰生妹
周翼椿（清代）

理罢残妆，晚凉轻逗，小雨才歇长天。片云飞尽，明月映窗前。

一片清华似水，吟望久、兴味悠然。星稀□，声沉万籁，清影十分圆。

无眠更漏永，金风细细，玉露娟娟。正香添、沈水茶熟龙团。

记得前时此际，虚窗下、漫擘红笺。相望处，山河间阻，别恨几时捐。
西江月·醉透香浓斗帐
李之仪（宋代）

醉透香浓斗帐，
灯深月浅回廊。
当时背面两伥伥，
何况临风怀当。
舞柳经春只瘦，
游丝到地能长。
鸳鸯半调已无肠，
忍把么弦再上。
闻朱明虹改潼关之命
游朴（明代）

梁园白雪赋新裁，又报函关紫气回。万里风云凭指驭，三秦豪杰入招猍。

共看剑色封鲸观，不说箫声到凤台。太白西头元鸟道，衔书早晚益州来。
赠傅与砺使安南还
黎崱（元代）

竹里莺啼岭啸猿，安南使者下龙船。诏分鸢阯倾心拜，诗致鸡林好事传。

绛节司存新雨露，青春来往倦风烟。江头客发垂垂白，犹见南来陆贾年。
句
朱翌（宋代）

蘼芜敷绿叶，系出蛾眉阴。
偈颂一百四十一首
释师范（宋代）

现前三昧，了无向背。
雪压楼台，风号松桧。
舟行三章
刘学箕（宋代）

扁舟兮容与，浮云兮舒卷。
波澄兮練横，山秀兮屏展。
散发兮平罔，濯缨兮清浅。
皇皇兮何之，路长兮悠缅。
早赋兮归来，迷迷兮未迟。
长沙有怀古迹五首 其三
符锡（明代）

海徼皆吾土，浮生任所之。若为湘水夕，不置逐臣思。

落落安刘策，英英吊屈辞。雄才掩千古，慷慨有馀悲。
汉江临泛
林光（明代）

幽兴不可遏，江源何处通。船移春水上，人醉画图中。

远树排青嶂，澄波映碧空。铜鞮旧襄曲，也任聒南翁。
题灵岩
罗荣祖（宋代）

巨鳌戴山凌空起，横绝碧云千万里。
岚风飞净明彩霞，四字八纮皆望里。
雾障高悬五老峰，朵朵肖削成芙蓉。
天柱南边五丁立，香炉凿出盘蛟龙。
仙家七子烧丹处，瑶草琼花间琪树。
洞门深锁苔自封，黄鹤飞来复飞去。
剑客行
周文璞（宋代）

燕云逆胡着柘黄，仁人烈士集太行。
已闻泣涕拜明诏，共挟金舆归大梁。
安得山人一双剑，走入云中看不见。
人间夜半风雨时，逆胡首奏延和殿。
我生四十无所成，荆淮好汉为知音。
丈夫志在仁义耳，麟阁貂冠非本心。
功成剑化两龙去，我亦变名入烟雾。
此时再拜康山人，九霄客星在何处。
颂古七首
释胜（宋代）

汉祖拜将务决胜，非韩谁敢当兹任。
赤幡高竖化城降，星在盘兮不在秤。
瑞鹤仙·是欢声盈万户
佚名（宋代）

是欢声盈万户。庆景陵礼毕，銮舆游步。西郊暖风布。喜湖山深锁，非烟非雾。传收绣羽。骅骝驰骤绒缕。望彤芳、稳稳金銮，衮鸾翔舞。云驭。近回天厩，锡宴琼津，洪恩均顾。霞天向暮。翠华动，舞韶举。绛纱笼千点，星飞清禁，银烛交辉辇路。瑞光中、渺祝无疆，太平圣主。
在滁苦雨归桃花崦伤亲友略尽
顾况（唐代）

废弃忝残生，后来亦先夭。诗人感风雨，长夜何时晓。

去国宦情无，近乡归梦少。庇身绝中授，甘静忘外扰。

丽景变重阴，洞山空木表。灵潮若可通，寄谢西飞鸟。
越公堂
冯山（宋代）

古贤重遗爱，迹与江山遥。夸者恣而已，事随草木彫。

越公彼何人，构堂压山椒。四阿无寸支，千载不可摇。

自衒神鬼工，已穷草木妖。吾尝读素传，拊髀悲前朝。

无从借史册，奋笔诛奸骄。尚能毁兹堂，立使沴气销。
简桂丹徒
殷云霄（明代）

多病东瓯客，空江独问津。
飘零屈壮志，汩没共时人。
沧海风云气，他乡草木春。
江山怜地主，高兴欲相亲。
辰阳舟次蒋春岩观察绍宗 其七
黄本骥（清代）

边吏争迎绾绶身，乞诗蛮女识官人。花围虎旅三千士，墨洒龙宾十二神。

案牍虽劳形转逸，旌旄暂假秩应真。秋华采遍还征实，僚佐谁堪步后尘。
文信国绿端蝉腹研歌
江之纪（清代）

黄冠不返燕山客，柴市风霾蔽天黑。剖将径寸夷齐心，染出一方天水碧。

故人却聘逃临安，有叟西台击竹还。相逢静听啼鹃哭，石君洒泪比人寒。

斜飞半角都安在，朱鸟魂归朝局改。母妃难补女娲天，帝子谁填精卫海。

会稽山南宝气空，妖僧一炬烧云红。六丁独抱石君去，多年稳卧冯夷宫。

老渔大笑呼君起，有似蕤宾跃池水。清光耿耿照秋霜，错道文山犹未死。

吁嗟乎！文山到今原不死，可惜青松斲研赵承旨。
种德堂诗
黄玠（元代）

树木犹为人所爱，况尔宗盟磐石大。条梢之末苟勿残，可使亭亭似车盖。

枝叶能承雨露恩，乃今流被及本根。一门青紫什七八，虽贵弗陵尊行尊。

保家要在全和气，和气致祥乖气异。云仍百体同一身，恒使匀通有生意。

富贵浮生何敢期，长长幼幼咸在斯。肯道吾儿幼衰替，煦妪愿如今日为。

昔之祖者今之祢，推尔所爱达尔始。如木有根种厥德，尧舜之道孝弟而已矣。
题江村风雨图
刘基（明代）

日落千山风雨来，野昏林赤鸟飞回。风吹烟雾连天起，雨送雷霆入地回。

龙母鲛绡云半湿，巫娥贝阙夜深开。暮寒燕子归华屋，愁绝馀花委碧苔。
同宋参军之问梦赵六赠卢陈二子之作
陈子昂（唐代）

晓霁望嵩丘，白云半岩足。氛氲涵翠微，宛如嬴台曲。

故人昔所尚，幽琴歌断续。变化竟无常，人琴遂两亡。

白云失处所，梦想暧容光。畴昔疑缘业，儒道两相妨。

前期许幽报，迨此尚茫茫。晤言既已失，感叹情何一。

始忆携手期，云台与峨眉。达兼济天下，穷独善其时。

诸君推管乐，之子慕巢夷。奈何苍生望，卒为黄绶欺。

铭鼎功未立，山林事亦微。抚孤一流恸，怀旧日暌违。

卢子尚高节，终南卧松雪。宋侯逢圣君，骖驭游青云。

而我独蹭蹬，语默道犹屯。征戍在辽阳，蹉跎草再黄。

丹丘恨不及，白露已苍苍。远闻山阳赋，感涕下沾裳。
道傍菊一首奉呈安福丞公彭子寿
赵蕃（宋代）

彼美东篱菊，胡为官道傍。
蓬生虽翳翳，秉色故煌煌。
风露与湔洗，牛羊违践伤。
未嗟愆节物，终必在医囊。
养拙
白居易（唐代）

铁柔不为剑，木曲不为辕。今我亦如此，愚蒙不及门。

甘心谢名利，灭迹归丘园。坐卧茅茨中，但对琴与尊。

身去缰锁累，耳辞朝市喧。逍遥无所为，时窥五千言。

无忧乐性场，寡欲清心源。始知不才者，可以探道根。
康造录事宅送太祝侄之虔吉访兄弟
皎然（唐代）

阮咸别曲四座愁，赖是春风不是秋。

漫漫江行访兄弟，猿声几夜宿芦洲。
赠王伯长主簿
陆游（宋代）

学诗大略似参禅，且下功夫二十年。
君要亲嘗狮子吼，法须尽吐野狐涎。
几人错会先师话，吾辈元齐古佛肩。
天遣放翁窮不死，茶山钵袋未曾傳。
齐天乐
黄廷璹（宋代）

十年汉上东风梦，依然淡烟莺晓。击马桥空，维舟岸易，谁识当时苏小。筹花斗草。任波浴斜阳，絮迷芳岛。笑底歌边，黛娥娇聚怕归早。

京尘衣袂易染，旧游随雾散，新恨难表。燕子朱扉，梨英翠箔，留得春光多少。睛丝漫绕。料带角香销，扇阴讲杳。细倚秋千，片云天共渺。
为薛使君谢婺州刺史表
王维（唐代）

臣某言：伏奉今月日制，除臣某官。拜命若惊，稽首无地。臣闻洪波迅流，必荡其溷秽；庆云所润，不遗于荆棘。伏惟陛下孝悌之至，通于神明；馨香之德，格于天地。故指旗而黑祲旋静，挥戈而白日再中。岂臣虫臂鼠肝，所能谈天述圣！臣之本末，强欲自陈，擢发数罪，臣戮馀也，剖心自明，天知之矣。臣素书生，少为文吏，折冲御侮，几何不亡，奉法守文，一日之长。当贼逼温洛，兵接河潼，拜臣陕州，催臣上道。驱马才至，长围已合，未暇施力，旋复陷城。戟枝义头，刀环筑口，身关木索，缚就虎狼。臣实惊狂，自恨驽怯，脱身虽则无计，自刃有何不可。而折节凶顽，偷生厕溷。纵齿盘水之剑，未消臣恶；空题墓门之石，岂解臣悲？今于抱衅之中，寄以分忧之重。且天兵讨贼，曾无汗马之劳；天命兴王，得返屠羊之肆。免其衅鼓之戮，仍开祝网之恩。臣纵粉骨糜躯，不报万分之一。况褰帷露冕，是去岁之缧囚；洗垢涤瑕，为圣朝之岳牧。臣欲杀身灭愧，刎首谢恩，生无益于一毛，死何异于腐鼠？谨当闭阁以思政，酌泉以励心。亲毕力于平人，无烦八部；誓不负于明主，非畏四知。用释愆诛，敢求课最。
减字木兰花
胡铨（宋代）

喜。庆予云：尝梦舅氏如梦囱也。予尝占庆予当弄瓦，赌主人。庆予来督，故词中具之

渭阳佳梦。瓦变成璋真妙弄。不是勾回。汤饼冤家唤得来。

不分利市。要我开尊真倒置。试问坡翁。此事如何著得侬。
家园即事十三首 其三
郑清之（宋代）

池荷岸竹閟寒清，肱枕攲眠梦欲成。珍重西邻知好事，隔河送过读书声。
满酋使来有不登岸不易服之说愤而赋之
郑经（明代）

王气中原尽，衣冠海外留。雄图终未已，日日整戈矛。
金陵杂兴二百首
苏泂（宋代）

香罗初换裌衣新，除却垂杨不是春。
昨日街头骑马过，眼明犹见卖花人。
金陵夜泊
杨光溥（明代）

孤舟此夜泊金陵，月满秋江玉宇澄。隔岸数声何处笛，蓼花深处一渔灯。
项王
胡宏（宋代）

快战马知霸术疏，乌江亭上独欷嘘。
万人三尺俱无用，可惜当年不读书。
次韵少游春江秋野图二首
陈师道（宋代）

翰墨功名里，江山富贵人。
倏看双鸟下，已负百年身。
闺词四十首　裁诗 其二十四
陈子壮（明代）

咏雪题梅唱竹枝，无题亦自兴参差。生成一幅松花纸，閒倚西窗缀小诗。
晓赴秘书省有感
张耒（宋代）

桃李欲开时，长安春正好。
晴空倚阊阖，朝日散驰道。
云收龙蛇榜，烂烂金碧晓。
清都不容尘，虎士守洒扫。
家无当关警，襟袂免颠倒。
何惭驱款段，吾事不须早。
儒生近卜祝，本自异时好。
圣朝尚文雅，诏使窥鸿宝。
平生一杯酒，江海送吾老。
静喧非人事，不得守怀抱。
跳梁干造物，乃取镆铘诮。
委怀随所遭，千叶才一笑。
晦日宴高氏林亭
高绍（唐代）

啸侣入山家，临春玩物华。葛弦调绿水，桂醑酌丹霞。

岸柳开新叶，庭梅落早花。兴洽林亭晚，方还倒载车。
太守送酒
虞俦（宋代）

黄堂还复念酸寒，馀沥分来玉斚宽。
遽遣茅柴羞避席，快呼芷蓿强登盘。
步兵胜处轻刘子，北海狂言迕阿瞒。
何似老虔春夜酌，檐花细雨洗愁端。
西施篇
释智圆（宋代）

采莲越溪上，皆谓寻常女。
正位吴中宫，众品方传美。
视听猒歌舞，衣裳贱罗绮。
贤哉邻家人，昔年知学嚬。
再和
廖刚（宋代）

闻说长安少，祈求废寝兴。精禋俄感格，飘舞遽萦仍。

剪水瑶花怯，摇风柳絮凝。共忻田有麦，谁念客无缯。

洒迥春恩阔，侵窗晓色增。路漫三径草，光掩九华灯。

栖鸟浑无托，渔舠渐弗胜。冈峦徒见陇，阡陌不留塍。

庭玉堆盈尺，台云叠几层。困袁那有意，饱武亦何能。

斗帐愁孤椀，围炉忆并肱。携瓶闲煮茗，坎地学藏冰。

周雅何妨咏，燕山讵可登。齐宫当日景，谢句异时称。

抱膝愁无侣，传笺喜得朋。郢歌元独妙，楚曲更相应。

跛足惭追骥，凡材强就绳。汗颜从夺锦，痛饮欲临渑。

喻问悬荀鹤，虞弦动沈鹏。故应聊遣兴，布鼓岂鼟鼟。
读金桧门总宪观剧绝句 其二
刘富槐（清代）

忆从戊戌来京师，舞场日涉评妍媸。从知北调盛弦索，昆弋非复承平时。
送许处士坚往茅山
潘佑（唐代）

天坛云似雪，玉洞水如琴。白云与流水，千载清人心。

君携布囊去，路长风满林。一入华阳洞，千秋那可寻。
庆令水墨素馨扇面二首
姜特立（宋代）

清似山栀馥似兰，何人淡墨试毫端。
若无密叶相遮映，全作江梅春晓看。
燕城读史
罗公升（宋代）

主父变服强公叔，魏武迁都违众臣。
战国犹有知礼士，后世还同问俗人。
赋得蒲鞭送郑希玉出守宁波
陈枨（明代）

鞭朴古教刑，岂必伤肤肌。末流恣惨酷，寻常视疮痍。

卓哉南阳守，编蒲以代之。责过示耻辱，安用箠楚为。

微物不盈握，仁风浩无涯。馀馨播青史，百世犹可师。

使君领郡符，出牧东海隅。临民慎推恕，前修以为期。